钦定古今图书集成/方舆汇编/职方典/第1388卷 > 罗定州古迹考 州志
## 钦定古今图书集成/方舆汇编/职方典/第1388卷 > 罗定州古迹考 州志

本州

晋康郡　，在州治北八十里。晋穆帝五年，分苍梧地为之。未几，改“平原。” 梁天监元年废。今为晋康司。

泷州　在州南一百里顺仁乡。梁天监六年设。今城隍庙现存神像钟纽俱在。隋大业六年，改为永熙郡。

窦州　在州南二百里，即南扶州。唐分怀德为信义，立南扶州，寄泷水。猺平，改南扶州为窦州，今之高州信宜是也。唐武德四年，废永熙郡为之。太宗六年，改南建州。八年，改药州，十八年废，复泷州。按《明一统志》，窦州在信宜境。今旧志图经南有古窦州营，即遗址。今呼平窦。

开阳郡　在州南五十里开阳乡。唐元宗天宝元年，改泷州为之。肃宗乾元元年，又改复泷州。康州　，在州北二百里。宋太祖开宝五年，废泷州立焉，以泷水隶之。绍兴元年，升为德庆府。元世祖至元十三年，改德庆路总管府。二十九年，改为德庆路。明洪武元年，改为德庆府。洪武九年，改德庆州，辖泷水。

龙乡县　，在州南一百里顺仁乡。晋穆帝间分端溪地置之，寻改“平原县。”

泷水县　在州南一百里顺仁乡。梁天监六年，析平原县为泷水开阳。《正义》“泷水即泷州内县也。”

开阳县　，在州南五十里开阳乡。秦立南海郡，领县十八，即开阳县于此。后唐元宗天宝元年，改为开阳郡，后又设复泷州，遂废此而为乡，曰开阳乡。其县基址尚存，今呼为旧县。

怀德县　，在州南五十里开阳乡。唐武德四年置，贞观十八年废。

正义县　，在州南五十里开阳乡。隋开皇八年置，寻废。唐武德复置，寻并入怀德。

旧永顺县　在东安芙蓉都。唐武德中置。宋开宝五年废址尚存。

旧都城县　在西宁都城乡，宋设。晋开宝四年废。今城址尚存，为都城巡检司。

旧儒学　。元大德八年，县令陈泽迁邑今治，始建在南城之外，即今之南平《墟表》。明景泰二年，县令周刚徙入城内，即今之揆文馆。正德二年，县令翟观徙县署之右，即今城隍神道处所。万历十一年，州守胡相又迁于城西南隅。天启元年，兵备蔡善继以“学宫薄于城南，讲堂湫隘，不特教无所施，而神亦安所托？况望其感士气而毓人文哉！” 乃卜迁于龙脑冈东山之前，

皇清顺治五年，署兵备李士琏又于东山迁回今地。

古爱松亭　在南门外。明正统间，佥事彭琉植松，县丞魏瑶建。亭今圮，有基存。

古双龙胜概亭　明成化十年，佥事陶鲁建。东曰“思忠” ，西曰“退补” ，后曰“拱北。” 南凿一池，中有小丘，作亭，曰“澄心” 、“思忠。” 亭前辟道一百二十步许，习射其间，俗呼“小教场。” 今废。

古道场　在龙龛山。山有石峒。唐高祖武德四年，里人原永宁县令陈普光于此建道场，祀诸佛像。其石上天花、诸佛丹雘，迄今如故。正殿三间，左观音一，右释迦二，两傍罗汉。武后圣历二年，有陈集撰序。石刻几千言，字多用武氏新制，大都梵语不经，然千载遗迹，姑录一二，以遗好事者。其略曰：“岩岩石室，郁郁禅枝。五门清静，入解涟漪。神高习海，道溢须弥。欲求蝉蜕，长津在斯。龛自天工，室维地轴。石磬长悬，洪钟不著。无假栋梁，自然花药。掩室杜口，何忧何乐。爰饬金绳，于斯胜境。图像毕备，雕砻咸整。云起山窗，花开莲井。萧尔闲旷，悠然虚静。中宗时，张柬之尝游此赋诗，后人因增祀公及陈集原于此。” 《百卉锦　》罗旁。石口有石，对面望之如僧首，俗呼和尚石。昔陆贾奉使泛舟至此，默祷说粤称臣，以锦裹石，为山灵报使，还舟至此，摇棹不移，始悟未有以报，乃募人植花卉以代锦。后人立陆贾庙，猺炽时咸祀此石以祈福。宋乾道间，梁竑入都，舣舟山下，夜梦有客自称陆大夫云：“我

“郁抑于此，千馀岁矣。君幸至此，愿留一诗。” 竑诘旦题诗赠之。

《仙人迹　》昔传有仙人笼一鹅，至州南五十里村庄名“尖冈” 求宿。媪家有说客善鸡鸣者，客闻，取石担挑鹅去，担折，遂坐于石，忽然不见。迄今石上脚迹宛然。

刘姑迹　刘三姑，阳春人也。善歌《阳春白雪调》，后化为仙。一日至州南五十里龙青岩顶，咏唱数日，印迹石上，迄今尚存迹窟。岁中常产不稼之禾，数百年来，仙灵不泯。

古铜鼓　城隍庙旧有铜鼓，高二尺五寸，径二尺，制作精巧，不知始于何代，在本庙座隅，邑人争讼不平，及被诬，欲白者击之，则祸有归。无事而击，则祸击者。其能警世如此，后失之。明怀宗崇祯间，州东南十里许地中，每遇风雨，即有钟磬之音。里人发之，得一铜器，击之有声，制作甚古，高径俱合。疑即此物，时献于兵备某，遂留之。古铜钟　州南一百里顺仁乡有古庙，即古泷州城隍祠也。有洪钟一口，千有馀载，击之犹尚有声，即钟架亦存。

古铜佛　州东六十里白石寨丹砂村有岩，深三丈，阔二丈，中有石柱，高四尺，铜铸三宝诸佛像。昔有猺人盗之，迷不知出，后无敢盗者。昔岑洞清隐化于此，今呼“洞清岩。” 其岩与龙青岩相去八里许。

《古石龟　》梁天监中立泷州于一都开阳乡，遗有石龟一个，其大盈丈，相传昔日曾变怪害人，后秽之乃歇。今现存所存之地，曰石龟𬜯。飞来庙　，汉尉陀归汉时，里人立庙于州西五里许，土名牛头湾，以事陀。至明神宗间，忽遇风雨，越数里而飞于玉树冈，谭石乡民遂饬神宇而崇祀焉。其旧钟旧炉所未飞来者，数请入庙而数去，竟不可留。里人谭殷荣乃别请以奉焉。唐高力士宅　在镇南乡都按《明一统志》云：力士高州人。今考其地与信宜界，则镇南乡唐属高州也。高力士本冯盎曾孙，居泷州，岭南讨击使以为阉儿，进之，武后赐高延福为养子，遂冒姓高。谨密，善传诏令，后助元宗平韦氏有功，迁内侍省。帝尝呼将军而不名。力士知母在泷州，遣使迎至，母子不相识。母曰：“汝胸中七黑子在否？” 力士旦视之，如母言。母出金环曰：“儿幼所服者。” 由是子母获全。帝闻之，封为越国夫人。张丞相说志越国夫人墓，有云：“辨七黑于子心，验双环于母臂” 是也。

霸先陵　南朝陈高祖霸先陵也，在东安县思辨都徇迳山。宋元时常有窃发者，视其穴，惟石砌存焉。山口有碑趺石龟，其大盈丈，至今尚存。按《县志》，“高祖尝为始兴太守，结郡中豪杰讨侯景，遂受梁禅，封其兄为始兴王。” 岂以东粤根本地，故归骨于此耶？抑或始兴王所藏，因其子承统追尊为帝，后世遂误以高祖墓也。窃意帝王陵寝，必卜善地。当时罗旁尚隶疆索，密迩始兴，故择而取之。其后蛮猺盘据，遂为榛莽狐兔之墟。今天运循环，风气日开，声名文物，与古始兴匹。陈祖之卜兆斯地，或有以夫。有陈继者，不知何许人，冒祖盗葬，无从究诘。明万历十九年，罗定兵备道陈文衡吊古“维风” ，始行知县郭濂封禁之，至今如故。

万包　在州东五十里

南江口　在南江二十里。

隋陈驸马宅　在顺仁乡京贯岭。驸马姓陈，名“法念。”

唐陈光禄宅　在五都永阜乡陈相村，即今古模是也。唐刺史陈龙树、将军陈集原、光禄陈仁谦，三代为丞相，居此。俗呼“丞相峒。”

东安县

永顺旧县　在芙蓉都。唐武德中置。宋开宝五年废，遗址尚存。

西宁县

分司行署　在南门内，今圮。

都城巡检司署　在县西北四十里。明成化六年建，万历十五年重修。

怀乡巡检司署　明万历十七年，奉文设衙门一座于掘峒驿，同城共守。今废。

钟楼　在县前十字街，今圮。

旧文昌阁　：在城东二里许。顺治十八年废。今议复。

新文昌阁　在城东三里。康熙壬寅年建。太公阁　在城守署前。顺治十二年建，康熙四年缴应善重修。

===坟墓附===

本州

明谭御史墓　明进士授河南御史乡贤谭寿海墓也。在四都烟墩大峒冈。

梁刺史墓　明象州刺史乡贤梁大材墓也。在州东六十里峒冈。兵备张邦翼额其墓曰：“松楸茂荫。”

东安县

明陈太保墓　明左都督赠太子太保陈璘墓也，在六都河口莲花山。

西宁县

宋李夫子墓　宋进士李熙载墓也。人称为“夫子” ，故云。然。在西宁都城乡。

明董伯府墓　明季宣平仲董方策墓也，葬莲滩五指山。